„ Málið er enn í rannsókn sem fer nú að styttast og við reiknum með að ljúki undir septemberlok , “ segir Anja Mikkelsen Indbjør , lögmaður og handhafi ákæruvalds lögreglunnar í Finnmörku , í samtali við mbl.is í dag og á við Mehamn-málið svokallaða , en þar líður nú að ákæru á hendur Gunnari Jóhanni Gunnarssyni sem játað hefur hálfbróðurvíg aðfaranótt 27. apríl síðastliðins þegar Gísli Þór Þórarinsson féll fyrir haglabyssuskoti í Mehamn . Gunnar kveðst þó ekki bera sök í málinu . „ Enn eru nokkrir lausir endar og við metum það nú hvort við tökum nokkrar yfirheyrslur í viðbót , það er engan veginn víst og við göngum út frá því að ákæra líti dagsins ljós með haustinu og áætlum að upphaf aðalmeðferðar fyrir héraðsdómi [ Héraðsdómi Austur-Finnmerkur í Vadsø ] verði í viku 49 , “ segir Indbjør og á þar með við mánudag 2. desember sem upphafsdag aðalmeðferðar . Blaðamaður spurði saksóknara hvort reikna mætti með ákæru á hendur öðrum Íslendingi , sem grunaður er um aðild að málinu , og sagði hún afstöðu ekki hafa verið tekna til þess enn þá . „ Annars er það héraðssaksóknari sem á lokadóminn um þann hluta málsins , “ sagði Indbjør að lokum , en þegar um manndrápsmál er að ræða fara ýmist héraðssaksóknari eða ríkissaksóknari Noregs með ákæruvald eftir að lögregla lýkur rannsókn sinni . Horft yfir Mehamn , nyrst í Finnmörku , þar sem harmleikur varð aðfaranótt 27. apríl í vor . Ljósmynd / Atli Steinn Guðmundsson Staðarmiðillinn iFinnmark , sem rekur læsta fréttadagskrá , ræddi við Torstein Pettersen , deildarstjóra tæknilegrar rannsóknardeildar Finnmerkurlögreglunnar og stjórnanda rannsóknarinnar , í morgun og voru svör hans á svipuðum nótum . Hann sagði nú líða að því að lögregla skilaði málinu fullrannsökuðu í hendur saksóknara þótt vera kynni að Gunnar Jóhann yrði yfirheyrður nokkrum sinnum í viðbót áður en málið teldist fullrannsakað . Gott samstarf við lögreglu á Íslandi Pettersen sagði fulltrúa lögreglunnar í Finnmörku hafa verið á Íslandi snemmsumars og átt þar gott samstarf við íslensk lögregluyfirvöld . „ Við höfum þar náð að gera okkur skýrari mynd af sambandi þeirra tveggja [ hálfbræðranna ] , “ sagði Pettersen og var þá spurður hvort það hefði verið slæmt áður en til atburðanna í Mehamn kom . „ Um það get ég ekki tjáð mig núna , við getum hugsanlega rætt það þegar málið telst fullrannsakað , “ sagði Pettersen við iFinnmark . Hann sagði frá því að meint banavopn hafi verið til rannsóknar hjá rannsóknarlögreglunni Kripos og á því gerðar skotrannsóknir ( n. ballistiske undersøkelser ) en Pettersen kaus að tjá sig ekki nánar um gerð skotvopnsins . iFinnmark ræddi að lokum við Vidar Zahl Arntzen , verjanda Gunnars Jóhanns , sem segir skjólstæðing sinn halda því fram að um hreint slys hafi verið að ræða . „ Hann segir að þetta hafi verið hörmulegt og sorglegt slys , “ sagði Arntzen . Gunnar hafi ekki heimsótt hálfbróður sinn til að skaða hann . „ Svo kom til uppgjörs [ n. konfrontasjon ] og [ hálf ] bróðirinn særðist . Grunaði reyndi að kalla á hjálp . Á þeim grundvelli lýsti hann sig ekki sekan um manndráp , “ sagði Arntzen að lokum við iFinnmark . Vidar Zahl Arntzen , verjandi Gunnars Jóhanns , segir skjólstæðing sinn halda því fram að um hreint slys hafi verið að ræða enda kveðst hann ekki telja sig bera sök í málinu . Ljósmynd / Andrea Dahl / iFinnmark